Anne 2013 isch d Sara Cotelli d Diräktoorin vom Sproochezäntrum vo der Uni Nöieburg woorde; die Abteilig het d Uni i däm Joor ganz nöi ygrichtet; me cha döört Änglisch und Düütsch go lehre. Drnäbe het d Cotelli en Lehruftrag am Nöieburger Institut für französischi Sprooch, und si macht Übersetzige vo französische wüsseschaftliche Tegscht is Änglische. Si schaffet au mit de Lüüt vom Nöieburger Institut für Sproochwüsseschaft und Komunikazioon zäme, grad au mit der Redakzioon vom Glossaire des patois de la Suisse romande.